**ОБАВЕШТЕЊЕ И ПРИСТАНАК ЗА ПРИКУПЉАЊЕ И ОБРАДУ ПОДАТАКА О ЛИЧНОСТИ**

У складу са чланом 15. Закона о заштити података о личности ("Сл. гласник РС", бр. 87/2018 – у даљем тексту: ЗЗПЛ), Висока школа модерног бизниса жели да, у својству руковаоца података, прикупи од Вас и обради податке о личности и то: име и презиме, адресу, датум рођења, ЈМБГ, број личне карте (број пасоша), е-маил, број мобилног телефона, као и остале личне податке који се од Вас траже у обрасцима неопходним за конкурисање за студентску мобилност у оквиру ЕРАСМУС + програма, укључујући ту и евентуалне податке који се односе на Ваше здравствено стање и социјални статус (у даљем тексту: “лични подаци”).

Правни основ обраде Ваших личних података у оквиру конкурсног поступка је Ваш добровољно дат пристанак на обраду личних података. Додатно, ако у оквиру конкурсне документације приложите и/или наведете податке који се односе на Ваше здравствено стање или социјални статус, ради остварења посебних погодности и права из конкурса, правни основ обраде ових података је како Ваш пристанак, тако и законски основ из ЗЗПЛ јер је у том случају обрада неопходна ради остваривања Вашег правног захтева.

Уколико након спроведеног конкурса будете закључили Уговор о учењу – Мобилност студената у сврху учења, правни основ даље обраде Ваших личних података пред Високом школом модерног бизниса, као руковаоцем података, јесте извршење уговорних обавеза које проистичу из тог уговора, односно извршење правних обавеза Високе школе модерног бизниса, у складу са чланом 12. ЗЗПЛ.

Висока школа модерног бизниса прикупљене податке обрађује у физичком облику (папирна форма) као и електронским путем, укључујући ту и мејл сервере домена mbs.edu.rs

Подаци о личности кандидата који закључи Уговор о учењу – Мобилност студената у сврху учења, преносе се у најнужнијем обиму књиговодственој агенцији Високе школе модерног бизниса ради обрачуна и исплате зараде, односно уговорене накнаде у оквиру програма мобилности. Осим тога, лични подаци које кандидат достави у оквиру конкурса, уколико буде одабран за мобилност и закључи одговарајући Уговор, пренеће се образовној институцији у иностранству у оквиру које кандидат треба да реализује мобилност. Земље у којима кандидат може остварити мобилност испуњавају услове прописане чланом 64. ЗЗПЛ (пренос на основу примереног нивоа заштите података).

Конкурсна документација, као и лични подаци прикупљени у складу са конкурсом чувају се код руковаоца трајно, ради извршења прописаних обавеза руковаоца. У односу на документацију и личне податке чији је руковалац установа на којој кандидат треба да реализује мобилност, примењују се прописи државе у којој се налази установа и интерни прописи те установе. Висока школа модерног бизниса не прихвата одговорност за евентуално незаконито поступање установе на којој кандидат треба да реализује мобилност.

Лице чији се лични подаци обрађују има сва права прописана ЗЗПЛ, а нарочито право на опозив пристанка за обраду личних података - писмено или усмено на записник, право на обавештење у вези са обрадом личних података, право на увид и копију података који се обрађују, право на захтев за исправку, допуну, ажурирање, брисање података, прекид и привремену обуставу обраде, као и право да се ти подаци означе као оспорени, док се не утврди њихова тачност, потпуност и ажурност. Након опозива пристанка на обраду, даља обрада личних података није дозвољена осим уколико не постоји алтернативни правни основ обраде.

Након опозива пристанка на обраду личних података који би био поднет за време трајања конкурсног поступка, констатоваће се да је кандидат одустао од конкурса јер нису испуњени услови за даљу обраду његових података, што представља формалну сметњу у поступку.

Након опозива пристанка на обраду личних података који би био поднет након закључења уговора о учењу (мобилности), Висока школа модерног бизниса ће констатовати да такав опозив нема дејства с обзиром да постоји алтернативни правни основ обраде личних података.

У случају да сматра да се његови подаци обрађују незаконито, кандидат може уложити приговор Високој школи модерног бизниса као руковаоцу података, може се притужбом обратити Поверенику за информације од јавног значаја и заштиту података о личности РС, као и искористити сва друга права дефинисана ЗЗПЛ.

Ако имате било каквих питања у вези са обрадом Ваших личних података можете контактирати лице за заштиту података Високе школе модерног бизниса: Илија Суботић, тел. 062/339-555; мејл ilija.subotic@mbs.edu.rs

**С А Г Л А С Н О С Т**

Упознат/а сам са претходним обавештењем о обради података и својеручним потписом дајем сагласност да Висока школа модерног бизниса може обрађивати моје податке о личности у складу са овим обавештењем и важећим законима и прописима.

Потврђујем да ме је Висока школа модерног бизниса обавестила о свим аспектима обраде мојих личних података у складу са чланом 23. ЗЗПЛ.

Датум: \_\_\_\_\_\_\_\_\_\_\_\_\_\_\_

Сагласност дао/дала (име и презиме): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Потпис: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_